b'\n_START_ARTICLE_\nKatri Antell\n_START_SECTION_\nAntell-Ravintolat Oy\n_START_PARAGRAPH_\nAntell-Ravintolat Oy:ll\xc3\xa4 on valtakunnallisesti yli sata henkil\xc3\xb6st\xc3\xb6ravintolaa Helsingist\xc3\xa4 Sodankyl\xc3\xa4\xc3\xa4n. Antell on henkil\xc3\xb6st\xc3\xb6ravintola-alan kolmanneksi suurin toimija yksityisell\xc3\xa4 sektorilla. Vuosina 2011 ja 2012 Antell-Ravintolat Oy oli Taloustutkimuksen toteuttaman Ty\xc3\xb6el\xc3\xa4m\xc3\xa4n p\xc3\xa4\xc3\xa4tt\xc3\xa4j\xc3\xa4t -tutkimuksen mukaan Suomen paras henkil\xc3\xb6st\xc3\xb6ravintola-alan yritys. Antell-Ravintolat Oy on edelleen toimialansa k\xc3\xa4rjess\xc3\xa4 TEP -yrityskuvatutkimuksen mukaan. Talousel\xc3\xa4m\xc3\xa4n p\xc3\xa4\xc3\xa4tt\xc3\xa4j\xc3\xa4t suosittelevat mielell\xc3\xa4\xc3\xa4n Antell-Ravintoloita, josta kertoo henkil\xc3\xb6st\xc3\xb6ravintola-alan paras nettosuositteluindeksi .\xc2\xa0Antell-ravintoloita on Helsingiss\xc3\xa4, Espoossa, Vantaalla, Lahdessa, Oulussa, Tampereella, Turussa, Jyv\xc3\xa4skyl\xc3\xa4ss\xc3\xa4, Kuopiossa, Kouvolassa, Rovaniemell\xc3\xa4, Sodankyl\xc3\xa4ss\xc3\xa4, Kemiss\xc3\xa4, Raahessa, Sieviss\xc3\xa4, Kempeleess\xc3\xa4 ja Porissa.\n_START_SECTION_\nAntell-Leipomot Oy\n_START_PARAGRAPH_\nAntell-konserniin kuuluva Antell-Leipomot Oy Oulussa on Suomen toiseksi vanhin leipomo. Vuonna 2011 sen liikevaihto oli yli 7 miljoonaa euroa mik\xc3\xa4 teki siit\xc3\xa4 Suomen 17. suurimman leipomon. Leipomon ruokaleip\xc3\xa4tuotteita ovat muun muassa lounass\xc3\xa4mpyl\xc3\xa4, RuisRuis-ruisleip\xc3\xa4, ruislimppu sek\xc3\xa4 Tuhti-s\xc3\xa4mpyl\xc3\xa4t. Antellin konditoria on tunnettu erityisesti runebergintortusta, joulutortusta ja omenahyveest\xc3\xa4.\n_START_SECTION_\nAntell-kahvilat\n_START_PARAGRAPH_\nAntellin kahvilatoiminta Oulussa sai alkunsa vuonna 1899. Antellilla on kuusi kahvilaa, jotka sijaitsevat Oulun Rotuaarilla, Poratiell\xc3\xa4 H\xc3\xb6yhty\xc3\xa4ll\xc3\xa4, Satamatiell\xc3\xa4 Toppilassa, Voimatiell\xc3\xa4 Kempeleess\xc3\xa4, Rovaniemen Sampokeskuksessa sek\xc3\xa4 Oulun Kalevankulmassa. Osa toimipisteist\xc3\xa4 palvelee my\xc3\xb6s leipomomyym\xc3\xa4l\xc3\xb6in\xc3\xa4.\n_START_SECTION_\nHistoria\n_START_PARAGRAPH_\nKatri Antell Oy on ollut aina perheyritys. Yritystoiminta alkoi vuonna 1880, kun Katri eli Catharina Henrika Antell (o.s. Pyhtil\xc3\xa4) sai elinkeinoluvan Oulun kaupungilta ja alkoi myyd\xc3\xa4 leip\xc3\xa4\xc3\xa4 omasta kopastaan Oulun torilla. Samana vuonna Katri Antellilta tilattiin leivonnaiset kuuluisan kansakoulunopettajan h\xc3\xa4ihin, ja Katrista tuli oululaisten juhlien ja tilaisuuksien vakiotoimittaja. Katri Antell avasi ensimm\xc3\xa4isen leipomomyym\xc3\xa4l\xc3\xa4ns\xc3\xa4 vuonna 1883 ja kahvilan vuonna 1899. Kahvila toimii yh\xc3\xa4 Oulun keskustassa osoitteessa Kirkkokatu 17._NEWLINE_Katri Antell kuoli 74-vuotiaana vuonna 1924. Katrin ty\xc3\xb6t\xc3\xa4 jatkoivat h\xc3\xa4nen tytt\xc3\xa4rens\xc3\xa4 perheineen. Nuorimman tytt\xc3\xa4ren Hiljan poika Aarne Viljakkala johti yhti\xc3\xb6t\xc3\xa4 1960-luvun lopulle asti. Vuonna 1968 Lanton perhe tuli mukaan Antellin toimintaan. Antellin johtokunnan puheenjohtajaksi tuli kauppaneuvos Viljo Lantto 1976. Samana vuonna Katri Antell Oy teki konkurssin ja siirtyi kokonaisuudessaan Lanton perheen omistukseen. H\xc3\xa4nen poikansa, kauppaneuvos Ilkka Lantto toimi Antellin toimitusjohtajana vuoteen 2002, jolloin Antell-Leipomoiden toimitusjohtajaksi nimitettiin Annukka Lantto ja Antell-Cateringin (nyk. Antell-Ravintolat Oy) toimitusjohtajaksi Tomi Lantto. _NEWLINE_Antellin ravintolatoimintaa varten perustettiin vuonna 1980 Antell-Ravintolat Oy (aiemmin Antell-Catering Oy). Yhti\xc3\xb6n ensimm\xc3\xa4inen kohde oli Kemiran Oulun tehtaiden ruokala, joka avattiin samana vuonna. Helsingin ensimm\xc3\xa4inen Antell-ravintola avattiin vuonna 1995. Antellin sadas henkil\xc3\xb6st\xc3\xb6ravintola avattiin lokakuussa 2008.'